Saková, Denisa, poslankyňa NR SR (2022-02-11):
Ďakujem veľmi pekne za slovo. Vážený pán predsedajúci, vážení kolegovia z opozície, vážení kolegovia z koalície, demokracia je založená na vôli ľudí a to je základný spôsob a princípy jej fungovania. A to ju práve odlišuje aj od spôsobu vlád, ktoré tu vládli v 20. storočí a ktoré priniesli Európe tak tragické následky. Pretože ľud je v demokracii nositeľom moci, ktorú presne za stanovených podmienok deleguje na nás, na zástupcov ľudu cestou volieb. A to sme my poslanci Národnej rady Slovenskej republiky. A už samotné slovo demokracia vystihuje vo svojom obsahu nasledovné: démos – ľud, krátos – vláda. A som presvedčená, že v tomto sa zhodneme všetci naprieč celému politickému spektru, že okrem volieb, ktoré sú základným princípom a nástrojom demokracie, poznáme ešte priamejšiu účasť ľudu na svojej moci, kde ľud konkrétne vyjadruje svoju vôľu a nie prostredníctvom svojich volených zástupcov, a tou je referendum. Referendum či už na celoštátnej, alebo miestnej úrovni. Najdôležitejšie však je, v čom sa zhodneme, ako sa demokracia, vôľa ľudu, prejavuje v konkrétnej praxi, v konkrétnom spôsobe vládnutia a konania nás všetkých, ktorí máme konať pre ľudí a za ľudí. A veľakrát, a povedzme si to úprimne, sú najdôležitejšie skutky a nielen úmysly. V júli minulého roka plénum Ústavného súdu vydalo tak dlho očakávaný nález, v ktorom rozhodlo, že referendová otázka v znení Súhlasíte s tým, aby sa skrátilo ôsme volebné obdobie Národnej rady Slovenskej republiky tak, aby sa voľby do Národnej rady Slovenskej republiky vykonali do 180 dní odo dňa vyhlásenia výsledkov tohto referenda? nie je v súlade s Ústavou Slovenskej republiky. Napriek tomu, že väčšina z nás má troška zmiešané pocity z tohto rozhodnutia, Ústavný súd odôvodnil svoje rozhodnutie a my všetci, či sme tu poslanci, alebo ľudia, občania, ho musíme rešpektovať. Niektoré nedoriešené otázky Ústavný súd vyriešil, no možno povedať, že veľmi veľa otázok nastolil a prípadne niektoré aj nechal otvorené. Ústavný súd uznal, že ústavná úprava referenda je nedostatočná, no na druhej strane povedal, že hranica tohto výkladu, hranicou tohto výkladu a limitom tohto výkladu je znenie samotnej ústavy, preto odstránenie niektorých nedokonalostí alebo chybných charakteristík nášho referenda, ktoré je zakotvené v ústave, je v rukách ústavodarcu. To znamená parlamentu Slovenskej republiky, čiže nás. A je tu viac ako potrebné, a povedzme si to otvorene, aby bol tento priamy nástroj vôle ľudu funkčný a slúžil na to, na čo bol zakotvený v ústave. Ústavný súd opätovne a jednoznačne potvrdil, že výsledok referenda má právne účinky a je priamo záväzný a návrh prijatý v referende má výlučne právnu silu na úrovni ústavného zákona. Výsledok referenda, ako som povedala, je záväzný, ale zodpovednosť je politická, nie právna. Pretože Ústavný súd svojím rozhodnutím nevyriešil problém, ako môže byť výsledok referenda priamo záväzný, priamo právne záväzný, keď na jeho realizáciu je potrebný ústavný zákon prijatý parlamentom, pričom poslanci nie sú viazaní výsledkom referenda. Zároveň aj Ústavný súd skonštatoval, že konaním referenda by došlo k úplnému naplneniu princípu zvrchovanosti ľudu ako pôvodného nositeľa štátnej moci. To znamená, že referendum je teda najvyšším aktom suverenity ľudu a najdemokratickejším zo všetkých demokratických prejavov. Preto zabrániť referendu z formálnych dôvodov alebo z dôvodov, ktoré nemajú oporu v ústave, je neprístupné, je to tak bez ohľadu na čokoľvek iné. A preto naša strana HLAS – sociálna demokracia bude vždy trvať na tom, aby sa rešpektovala vôľa viac ako 600-tisíc občanov, ktorí jasne prejavili svoju vôľu rozhodnúť o skrátení volebného obdobia tejto Národnej rady Slovenskej republiky. A povinnosťou nás, zástupcov ľudu, je urobiť všetko bezodkladne preto, aby sa referendum mohlo konať práve úpravou Ústavy Slovenskej republiky, ktorá toto referendum zakotvuje. Touto povinnosťou sme viazaní rovnako ako sľubom poslanca, ktorý jasne hovorí: „Sľubujem na svoju česť a svedomie vernosť Slovenskej republike. Svoje povinnosti budem plniť v záujme jej občanov, budem dodržiavať ústavu a ostatné zákony a pracovať tak, aby sa uvádzali do života.“ Vážení poslaneckí kolegovia, môžeme mať rôzne názory na to, ako spravovať Slovensko ku prospechu jeho občanov. Akokoľvek ale brániť prejavu vôle občanov, ktorí nám dávajú právo konať v ich mene, však nemôžme. A ak tak ktokoľvek robí, spreneveruje sa základným princípom fungovania demokracie a rešpektovania toho, že my sme práve zástupcami nositeľov moci. Preto vás vyzývam, aby sme bezodkladne sfunkčnili inštitút referenda a urobili to, čo nám naše povinnosti poslanca Národnej rady kážu, urobili to, čo nám kážu zákony, ústava a morálka. Ďakujem veľmi pekne.